PS5 vandag in SA bekendgestel(Foto: PlayStation South Africa/Facebook) Die dag waarvoor talle Suid-Afrikaanse gamers gewag het, is eindelik hier. Sony Interactive Entertainment (SIE) stel vandag sy nuwe generasie PlayStation 5 (PS5) bekend. “Vandag is ŉ historiese oomblik vir die PlayStation-handelsmerk,” sê Jim Ryan, president en uitvoerende hoof van SIE. “Die PS5 verteenwoordig die begin van ŉ nuwe era vir videospeletjies. Ek is verheug oor die nuwe wêreld wat gamers van vandag af kan ervaar en ek is ewe opgewonde oor die reeks speletjies wat in die toekoms vrygestel gaan word.” Meer as drie dosyn nuwe speletjies sal hierdie feesseisoen vrygestel word, insluitend speletjies van SIE se uitgewersvennote soos Call of Duty: Black Ops Cold War, Fortnite, FIFA 21, Godfall, Assassin’s Creed Valhalla, en vele meer. Ratchet and Clank: Rift Apart en ŉ nuwe God of War-speletjie sal ná die feesseisoen vrygestel word. (Foto: PlayStation South Africa/Facebook) Bykomende speletjies wat eerste op die PS5 bekendgestel gaan word, sluit in Ghostwire, Resident Evil Village, Hogwarts Legacy en vele meer. Gamers sal steeds die gewilde speletjies op die PS5 kan geniet soos Marvel’s Spider-Man: Miles Morales, Sackboy: A Big Adventure en Astro’s Playroom. ŉ Samestelling van 20 PlayStation 4-speletjies sal ook beskikbaar wees om af te laai op die PS5. Dit sluit speletjies in soos Batman: Arkham Knight, Call of Duty: Black Ops III – Zombies Chronicle Edition, Resident Evil 7 Biohazard, The Last of Us Remastered en vele meer. Gamers sal feitlik onmiddellike laaitye geniet danksy PS5 se ultravinnige vaste staat-hardeskyf (solid state drive), sowel as die 4K-grafika en ononderbroke spel wat teen 120 rame per sekonde laai. Die PS5 het ook van die gewildste stromingsdienste soos Netflix, Spotify en YouTube op die nuwe konsole beskikbaar. Gamers sal ook vinnig tussen speletjies en films kan wissel. Die sogenaamde Digital Edition PS5 is beskikbaar teen R9 999,99 terwyl die PS5 ultra HD Blu-ray™ jou R11 999,99 uit die sak sal jaag.